b"\n_START_ARTICLE_\nAndreas Buss\xc3\xa6us\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Dorthe Storm og fogd i Lofoten, samt viseamtmann i Nordlandenes Amt, Peder Andersen Buss. I 1686 omkom faren i en drukneulykke, hvoretter moren giftet seg med Joachim Bredal (d\xc3\xb8d 1708), s\xc3\xb8nn av tidligere biskop i Trondhjem Erik Bredal. I 1694 ble Buss\xc3\xa6us sendt p\xc3\xa5 skole i Bergen. Etter \xc3\xa5 tatt baccalaureus studerte han teologi, for \xc3\xa5 ha noe \xc3\xa5 falle tilbake p\xc3\xa5. Heretter kastet han seg over filologi, historie og juss.\n_START_SECTION_\nBorgermester i Helsing\xc3\xb8r\n_START_PARAGRAPH_\nI 1710 ble han utnevnt til h\xc3\xb8yesterettsadvokat, og i 1718 borgermester i Helsing\xc3\xb8r p\xc3\xa5 Sj\xc3\xa6lland. Her fortsatt han sine historiske og filologiske studier, og var en ivrig samler av b\xc3\xb8ker og manuskripter. I 1723 m\xc3\xa5tte han p\xc3\xa5 kongelig befaling oppta forh\xc3\xb8r av tre helsing\xc3\xb8rske ferjemenn, som p\xc3\xa5sto \xc3\xa5 ha sett en ekte havmann mellom Hven og Sj\xc3\xa6lland. Forh\xc3\xb8ret er gjengitt i Oluf Bangs Samling af adskillige Nyttige og Opbyggelige Materier saa vel gamle som nye, fjerde stykke, 1743._NEWLINE_Buss\xc3\xa6us ervervet seg flere velyndere, deriblant den franske gesandt grev Pl\xc3\xa9lo som st\xc3\xb8ttet ham \xc3\xb8konomisk med trykkingen av hans latinske oversettelse av Are Frodes Islendingabok, samt sendte 50 eksemplarer av verket til Paris. Buss\xc3\xa6us oversatte ogs\xc3\xa5 Arngrim Jonssons Historie om Gr\xc3\xb8nland (1732) og forfattet Frederik IV's Dagregister p\xc3\xa5 dansk i 1770 og p\xc3\xa5 tysk i 1773. Av hans mange\xc3\xa5rige forfatterskap, n\xc3\xa5dde kun en del \xc3\xa5 bli trykt.\n_START_SECTION_\nEkteskap\n_START_PARAGRAPH_\nI 1712 hadde han ektet Mette Frandsdatter Wederborn (d. 1738). Selv d\xc3\xb8de han i september 1735, hvoretter han ble begravet i Skt. Olai kirke i Helsing\xc3\xb8r. Enken skjenket et utvalg av hans egne h\xc3\xa5ndskrevne arbeider til Det Kongelige Bibliotek, mens resten av biblioteket ble solgt p\xc3\xa5 auksjoner."